[{"text_idx": "#000000", "text": "Dora Salazar artista nafarrak egindako monumentu batek oroitaraziko du Irun\u0303ean hiriak 1978ko sanferminetan jasandako erasoa"}, {"text_idx": "#000001", "text": "Sanfermines 78 Gogoan! herri ekimenak, gaur goizean, prentsaurrekoan, iragarri du 1978ko sanferminetako gertaerak oroitarazteko monumentu bat eginen dela Irun\u0303eko zezen plazaren inguruetan. Heldu den ekainean inauguratuko da. Udalak, dagoeneko, baimena emana du."}, {"text_idx": "#000002", "text": "Dora Salazar artista nafarrak eginen du arte-lana: bi metro pasatxoko altuera izanen duen brontzezko eskultura bat. Gastuak kaleko diru-biltzeaz ordainduko dira, Sanfermines 78 Gogoan! ekimenak otsailean hasi gogo duen crowfunding kanpaina baten bitartez. Obraren baitan \u201cdenboraren kutxa\u201d bat izanen da eta bertan monumentua egiteko ekonomikoki laguntza ematen duten pertsona eta talde guztien izenak paratuko dira, haren herri izaera kolektiboa berrestea helburu."}, {"text_idx": "#000003", "text": "Hiriak 1978ko uztailean gertatutakoa neurri batean oroitarazten duen monumentu bat duen arren \u2013Germanen hilarri ezaguna-, Sanfermines 78 Gogoan! ekimenak gogora ekarri du German ez zela biktima bakarra izan, ehunka zauritu \u2013haien artean balaz zauritutako 11- izan baitziren eta bestak bertan behera gelditu. Horregatik orain, gertaeren 40. urtemugan, beharrezkotzat jotzen dugu hura oroitarazi eta gertatutakoaren memoria bizirik mantenduko duen eskultura bat izatea. \u201cBereizkuntzarik gabeko eraso hori eta funsgabe kolpaturik izandako hiri oso baten bihozmina adierazten duen eskultura bat. Egun hartan zezen plaza bete zuten 20.000 lagunetatik edo Irun\u0303eko karriketan sanferminak ospatzen ari zirenetatik edonor izan zitekeen German\u201d zehaztu du Helena Bengoetxeak."}, {"text_idx": "#000005", "text": "Oroitzapenezko monumentu hori sortu eta paratzeko prozesua Sanfermines 78 Gogoan! ekimenak 40. urtemuga honetarako antolatu dituen jardueretan kokatzen da. Zinema, antzerkia, hitzaldiak, argazki erakusketak, bertsolaritza, hip hop eguna..... horiek dira hilero, uztaila arte, sanferminetako eskaileraren gisara, gauzatuko diren jardueretako batzuk. Xabier Barberrek, besteak beste, azpimarratu du hitzaldi ziklo bat, \u201cBeste Trantsizioa\u201d izenekoa, otsailaren bukaeran Kondestablen gauzatuko dena. Bertan memoria historikoaz eta trantsizioaz mintzatuko da, bi alderditatik azterturik: analisia eta hura bizi izan zuten pertsonen lekukotasuna."}, {"text_idx": "#000008", "text": "Para contactar con la Asociacio\u0301n:"}]